Berømt komponist designer kørelyde til elbiler fra BMW

Han har lavet musikken til klassiske film som Løvernes Konge, Dark Knight-trilogien, Inception og mange flere – og nu skal Hans Zimmer også lave kørelyde til de kommende elbiler fra tyske BMW. Sammen med BMWs egen lyddesigner, Renzo Vitale, har Zimmer konstrueret lydene til BMW Vision M Next, der præsenteres om kort tid, såvel som til kommende elektriske biler fra den tyske bilgigant.

BMW mener, at den manglende lyd fra elbiler kan føre til ”en fremmedgørelse mellem chaufføren og køretøjet”. Derfor har tyskerne skabt BMW IconicSounds Electric, der vil levere lyd til fremtidige elbiler fra firmaet. Lydene i Vision M Next skal give et glimt af, hvad der er i vente.

– Udviklingen og sammensætningen af lyden af Vision M Next er primært inspireret af installationer fra (kunstnerne, red.) James Turrell og Ólafur Elíasson. Turrell realiserede i særdeleshed værker kendt for illusionen af et uendeligt rum, hvilket skaber en magisk oplevelse for tilskueren. Ideen bag Vision M Next er at genskabe denne følelse gennem lyd, fortæller Renzo Vitale i en pressemeddelelse.

Hans Zimmer og Renzo Vitale i studiet.

Tankerne ligger godt i tråd med BMWs overordnede vision om at interiøret i bilens kabine skal minde om en dagligstue med hyggelige møbler. Et koncept, vi så under CES-messen i januar.

Hans Zimmer er naturligvis svært begejstret for både konceptet og for BMW:

– Jeg har altid været en BMW-entusiast. Som barn plejede jeg at genkende min mor, der kom hjem ved lyden af hendes BMW. Jeg er begejstret for at få chancen for at designe lyden af fremtidige elektriske BMW’er og skabe følelser til den fremtidige elektriske køreoplevelse, siger Zimmer.

Kørelydene er designet til chauffør og passagerer i kabinen, men fra den 1. juli skal alle nye el- og hybridbiler ifølge EU også været udstyret med en akustisk kørelyd, der skal advare gående og cyklister om elbilen.

Berømt komponist designer kørelyde til elbiler fra BMW